“ตำตำ มะละกอ” ร้านนี้แค่ฟังจากชื่ออย่างเดียว เราก็พอเดาได้แล้วนะครับว่าเค้าขายส้มตำ อาหารอีสานรสแซ่บๆ เป็นการตั้งชื่อร้านที่สื่อความหมายเมนูของร้านได้ดีและดูเก๋ไก๋ชวนให้มาลองดูครับ และเนื่องจากร้านนี้ส่วนใหญ่จะอยู่ตาม community mall ที่มี traffic คนเดินในห้างอยู่ในระดับกลางๆถึงมาก (ในบางช่วงเวลา) เท่าที่ผมทราบก็มีที่ The Walk ราชพฤกษ์ (ที่จะมารีวิวนี้) กับสาขา @Promenade รามอินทรา ดังนั้นถ้าผมจะเรียกว่าส้มตำไฮโซก็คงไม่ผิดเพี้ยนนักครับ มาติดตามดูกันดีกว่าว่ารสชาติมันจะยังคงแซ่บตามสไตล์อาหารอีสานหรือเปล่าครับ

[ที่ตั้งร้าน:]

อยู่บนชั้น 2 ของ The Walk ราชพฤกษ์ ติดกับร้านชาบูชิเลย ส่วนการเดินทางมาที่มอลล์นี้ผมคงไม่ต้องอธิบายลงรายละเอียดอะไรมาก คืออยู่ใกล้ๆกับวงเวียนพระราม 5 ฝั่งถนนราชพฤกษ์ขาเข้ากรุงเทพ ที่จอดรถของที่นี่มีทั้งแบบใต้ดิน ลานจอดด้านนอก หรืออาคารจอดรถด้านหลัง และฟรีตลอดเวลา ถ้าเป็นวันหยุดที่นี่จะหาที่จอดรถได้ยากหน่อยครับ บรรยากาศการตกแต่งร้านของที่สาขานี้จะเน้นออกไปทางไทยย้อนยุคหน่อย คือใช้เฟอร์นิเจอร์สไตล์ไม้เก่า กำแพงอิฐเปลือยฝั่งหนึ่ง แต่ยังคงความหรูด้วยโคมไฟแขวนเพดาน มีที่นั่ง 2 ส่วน คือด้านในร้าน และด้านนอกร้านตรงระเบียงทางเดินของห้าง ตอนที่ผมไปทานรู้สึกร้านสงบดี ไม่ค่อยมีลูกค้ามากเท่าไหร่ เคยเดินผ่านไปผ่านมาหลายทีแล้วก็คล้ายๆกันครับ

[เมนูอาหาร:]

เน้นไปทางพวกส้มตำ อาหารอีสาน หรือไทยฟิวชั่น เมนูเด่นเช่น ตำตำ ข้าวผัดน้ำพริกลงเรือ ข้าวผัดปลาทู แซลมอนลุยสวน อาหารที่ผมสั่งตอนไปใช้บริการ (สำหรับ 2 คน) มีดังนี้

• ตำไทยใส่ปู(ม้า) ราคาถ้าผมจำไม่ผิด 70-80 บาท ส่วนตัวผมว่าพอใช้ได้ แต่ไม่ถึงกับแซ่บสไตล์ส้มตำอีสานแท้ๆ เหมาะกับรสชาติคนเมืองมากกว่าที่อาจไม่ชอบทานเผ็ด ส่วนปูที่ใส่สดพอประมาณ เนื้อพอมีเหลวๆบ้าง

• +ยำถั่วพู ราคาประมาณ 80+ บาท เป็นเมนูโปรดผมอันหนึ่งเวลาไปทานร้านอาหารประเภทนี้ครับ ส่วนตัวผมว่าถั่วพูกรอบดี น้ำยำที่ปรุงและคลุกเคล้ากับถั่วพูอร่อยดีทีเดียว ไม่เน้นรสเผ็ด ออกหวานๆหน่อย โรยด้านบนด้วยหอมเจียวและราดด้วยกะทิเล็กน้อยให้ออกมันๆหน่อย ส่วนกุ้งที่ใส่มาก็ขนาดตัวพอประมาณ ไม่เล็กไม่ใหญ่ แต่ไม่ค่อยสดเด้งเท่าไหร่ มีไข่ต้มผ่า 4 ซีกออกมาวางด้านข้างจานไว้ทานแกล้ม โดยรวมผมว่าจานนี้ผ่านครับ

• ไก่คั่วเกลือ เน้นใช้ส่วนที่เป็นข้อกระดูกไก่ ส่วนตัวผมว่าไก่คั่วเกลือจานนี้รสชาติเค็มเกินไปหน่อย และอมน้ำมัน ไม่ค่อยอร่อย เมนูนี้ไม่แนะนำ

• ต้มแซ่บกระดูกอ่อน ดูจากสีสันของต้มแซ่บในชามแล้วเหมือนจะจืดๆไม่แซ่บมาก พอได้ลองแล้วผมว่าก็พอใช้ได้นะครับ แต่ไม่ถึงกับรสจัด ใส่เครื่องพวกเห็ดฟาง ผักชีฝรั่ง มาเต็ม แต่ตัวกระดูกอ่อนปริมาณน้อยไปหน่อยหาไม่ค่อยเจอ และเน้นเป็นเนื้อๆมากกว่า สรุปพอได้ครับเมนูนี้

มื้อนี้รวมข้าวเหนียวและน้ำดื่ม ค่าเสียหายทั้งหมด 400+ บาท อิ่มพอได้สำหรับ 2 คน อย่างที่ผมเกริ่นไปว่าเป็นส้มตำไฮโซ ดังนั้นราคาเลยสูงเมื่อเทียบกับเมนูส้มตำร้านทั่วๆไปครับ


สรุปตามที่ผมรีวิว ขอให้ 3 ดาวครับ พอได้ครับร้านนี้ จุดเด่นก็คงเป็นเรื่องความสะอาดของอาหารและภาชนะ บวกบรรยากาศร้านที่ช่วยเสริมเหมาะกับการมาทานข้าวนอกบ้านเป็นครอบครัว จุดเสียก็คงเป็นเรื่องรสชาติที่ไม่แซ่บตามแบบอีสาน ราคาก็สูงตามทำเลร้าน จากทุกข้อที่กล่าวดังนั้นร้านนี้จึงเรียกได้ว่าเป็น “ส้มตำไฮโซ” เหมาะกับคนเมืองมากกว่าจริงๆครับ